**Informatīvais ziņojums**

### “Par 2018. gada 17. oktobra Eiropadomes 27 Eiropas Savienības

### dalībvalstu (50. panta) formāta sanāksmē un 18. oktobra

###  Eiropadomē izskatāmajiem jautājumiem”

Š.g. 17. oktobrī notiks ES 27 dalībvalstu (50. panta) formāta sanāksme, kurā paredzēts izvērtēt Apvienotās Karalistes izstāšanās no ES sarunās panākto progresu. Savukārt 18. oktobrī notiks Eiropadome, kuras darba kārtībā ir trīs jautājumu bloki: migrācija, iekšējā drošība un ārējās attiecības. 18. oktobrī notiks arī *Euro* samits, kurā plānota diskusija par pašreizējo situāciju sarunās par Ekonomiskās un monetārās savienības padziļināšanu ar nolūku par šo jautājumu plašāk diskutēt decembra *Euro* samitā. *Euro* samitā nav plānots pieņemt secinājumus[[1]](#footnote-1).

ES 27 DALĪBVALSTU (50. PANTA) FORMĀTA SANĀKSME

17. oktobra ES 27 valstu formāta vakariņu sanāksmē tiks izvērtēts ES-Apvienotās Karalistes (AK) sarunās panāktais progress par AK Izstāšanās līgumu no ES, kā arī vienošanos par politisko deklarāciju par ES-AK nākotnes attiecībām.

Latvijas nostāja: Latvijai ir svarīgi, lai laikus spēkā stātos Izstāšanās līgums, kas nodrošinātu AK dzīvojošo Latvijas valstspiederīgo tiesības un veidotu juridisku vienošanos, kas paredz, ka AK jāpilda savas juridiskās un finansiālās saistības, t.sk. attiecībā uz ES budžetu. Latvija ir ieinteresēta saglabāt iespējami ciešas attiecības ar AK arī pēc tās izstāšanās no ES. Vienlaikus, sarunās par nākotnes attiecību ietvaru ir svarīgi ievērot ES kopīgos principus (ES lēmumu pieņemšanas autonomija, vienlīdzīgi konkurences noteikumi, Vienotā tirgus un Muitas savienības integritāte) un tiesisko kārtību.

EIROPADOME

*Migrācija*

Eiropadome sniegs vadlīnijas tālākajam darbam, turpinot visaptverošu pieeju ES migrācijas politikai. Sagaidāms, ka īpaša uzmanība tiks pievērsta tādiem jautājumiem kā ārējo robežu pārvaldība un sadarbības stiprināšanai ar nelegālo migrantu izcelsmes un tranzīta valstīm. Eiropadome uzklausīs Austrijas prezidentūras progresa ziņojumu par darbu pie Kopējās Eiropas patvēruma sistēmas reformas priekšlikumiem.

Latvijas nostāja: Latvija vienmēr ir atbalstījusi visaptverošas pieejas migrācijai nepieciešamību. Uzsveram, ka ir svarīgi turpināt stiprināt ES ārējās robežas, paaugstināt atgriešanas efektivitāti, stiprināt cīņu ar cilvēktirdzniecību un īstenot mērķtiecīgu sadarbību ar trešajām valstīm. Kopumā atbalstām pasākumus, kas vērsti uz ārējo robežu pārvaldībā iesaistīto institūciju kapacitātes stiprināšanu, vienlaikus uzsverot, ka tie jāpamato ar detalizētu esošo trūkumu un vajadzību izvērtējumu. Saglabājam līdzšinējo nostāju Kopējās patvēruma sistēmas reformas jautājumā - uzsveram dalībvalstu brīvprātīgas dalības principu jebkādās ar pārvietošanu saistītās aktivitātēs, kā arī aicinām pieņemt lēmumus vienprātīgi.

*Iekšējā drošība*

Eiropadome pieņems secinājumus, balstoties uz diskusiju par iekšējās drošības jautājumiem, kas notika 19.-20. septembra neformālajā valstu un valdību vadītāju sanāksmē Zalcburgā.

Latvijas nostāja:

Latvijai ir svarīgs informācijas apmaiņas jautājums un, it īpaši, ES līmeņa tieslietu un iekšlietu jomas informācijas sistēmu sadarbspēja. Latvijai ir svarīgi arī ar kiberdrošību un cīņu pret dezinformāciju un viltus ziņām saistītie jautājumi. Uzsveram, ka kopīga rīcība un koordinācija ES līmenī ir būtisks priekšnoteikums arī dalībvalstu noturībai pret dezinformāciju un kiberuzbrukumiem. Atzinīgi vērtējam Eiropas Komisijas iniciatīvas šajā sakarā, tostarp nesen publiskotās iniciatīvas demokrātisku vēlēšanu aizsardzībai. Kā nozīmīgu pirmo soli novērtējam arī 26. septembrī publicēto, sociālo platformu un reklāmas industrijas izstrādāto Prakses kodeksu cīņai ar dezinformāciju. Vienlaikus uzsveram, ka ir jāpieliek papildus pūles, lai aizsargātu cilvēkus pret manipulāciju, kas tiek veikta ar automātiskas un mērķtiecīgas informācijas plūsmas starpniecību.

*Ārējās attiecības*

Atkarībā no situācijas attīstības Eiropadome varētu pievērsties atsevišķiem ārlietu jautājumiem.

|  |  |
| --- | --- |
| Iesniedzējs: Ārlietu ministrs | E.Rinkēvičs |
| Vīza: valsts sekretārs | A.Pelšs |

Una Ķepīte, 67016381

Una.Kepite@mfa.gov.lv

1. Spēkā ir Ministru kabinetā š.g. 19. jūnijā apstiprināta pozīcija Nr. 3 “Par Ekonomikas un monetārās savienības padziļināšanas aspektiem – diskusijas *Euro* grupā un *Euro* samitā”. Vienlaikus ar pozīcijas apstiprināšanu Ministru kabinets izskatīja informatīvo ziņojumu “Par 2018.gada 21.jūnija *Euro* grupas un 2018.gada 22.jūnija Eiropas Savienības Ekonomisko un finanšu jautājumu padomes sanāksmēs izskatāmajiem jautājumiem”. [↑](#footnote-ref-1)